TWPC ทะยาน 15% รับกำไรปี 64 พุ่ง 7 เท่า ปันผล 0.2159 บ. ยีลด์ 3.7% โบรกชี้ Q1 โตต่อ
TWPC ทะยาน 15% ราคาแตะ 6.60 บ. รับกำไรปี 64 พุ่ง 7 เท่า ปันผล 0.2159 บ. ยีลด์ 3.7% โบรกชี้ผลงานไตรมาส 1/65 โตต่อ รับราคาแป้งมันสำปะหลังยังสูง แนะนำ “ซื้อ”
TWPC ทะยาน 15% ราคาแตะ 6.60 บ. รับกำไรปี 64 พุ่ง 7 เท่า ปันผล 0.2159 บ. ยีลด์ 3.7% โบรกชี้ผลงานไตรมาส 1/65 โตต่อ รับราคาแป้งมันสำปะหลังยังสูง
23 ก.พ. 2565

ผู้สื่อข่าวรายงานว่า ราคาหุ้น บริษัท ไทยวา จำกัด (มหาชน) หรือ TWPC ล่าสุด ณ เวลา 15:44 น. อยู่ที่ 6.60 บาท บวก 0.85 บาท หรือ 14.78% สูงสุดที่ 6.75 บาท ต่ำสุดที่ 5.85 บาท ด้วยมูลค่าซื้อขาย 210.67 ล้านบาท

ทั้งนี้ ราคาหุ้น TWPC ปรับตัวขึ้นแรง หลังรายงานผลการดำเนินงานมีกำไรสุทธิส่วนที่เป็นของผู้ถือหุ้นมีกำไรสุทธิเท่ากับ 323 ล้านบาท เพิ่มขึ้น 285 ล้านบาท คิดเป็น 744% จากงวดเดียวกันของปีก่อนที่มีกำไรสุทธิอยู่ที่ 38 ล้านบาท
โดยปัจจัยสนับสนุนให้มีกำไรสุทธิเติบโตต่อเนื่อง เป็นผลมาจากรายได้จากการขาย จำนวน 9,105 ล้านบาท เพิ่มขึ้น 2,015 ล้านบาท หรือ 28% จากงวดเดียวกันของปีก่อนมีรายได้จากการขาย 7,090 ล้านบาท แบ่งเป็นรายได้จากธุรกิจแป้งมันสำปะหลัง (Native) 4,422 ล้านบาท รายได้จากธุรกิจแป้งมันสำปะหลังมูลค่าเพิ่ม (HVA) 2,910 ล้านบาท และรายได้จากธุรกิจอาหาร 1,767 ล้านบาท รวมถึง EBITDA จำนวน 969 ล้านบาท เพิ่มขึ้น 398 ล้านบาท หรือ 70% จากงวดเดียวกันของปีก่อน
ด้าน บล.ทิสโก้ ระบุในบทวิเคราะห์ (23 ก.พ.2565) ว่า TWPC รายงานกำไรไตรมาส 4/2564 ที่ 81 ล้านบาท เติบโตก้าวกระโดดทั้งเมื่อเทียบจากปีก่อน และเมื่อเทียบจากไตรมาสก่อน สอดคล้องกับที่คาดไว้ อานิสงส์จากการขยายธุรกิจอาหารในเวียดนามที่ประสบผลสำเร็จ อีกทั้งยังประกาศจ่ายปันผล 0.2159 บาท/หุ้น ขึ้นเครื่องหมาย XD วันที่ 29 เม.ย. 2565 คิดเป็น Div. Yield ที่ 3.7%
นอกจากนั้นมองกำไรไตรมาส 1/2565 ยังดีต่อเนื่อง จากราคาแป้งมันสำปะหลังยังอยู่ในระดับสูงนับตั้งแต่ต้นปีถึงปัจจุบันอยู่ที่ 15.1 บาท/กก. ขณะที่ราคาส่งออกอยู่ที่ 490-495 ดอลลาร์/ตัน ประเมินราคาเป้าพื้นฐาน 6.3 บาท คงคำแนะนำ “ซื้อ”